Polisieman vas na moord op kollegaDie moord op ŉ polisiebeampte en ŉ vrou, glo deur nog ŉ polisieman en ‘n medepligtige, is ten sterkste veroordeel. Willies Mchunu, LUR vir gemeenskapsveiligheid in KwaZulu-Natal, sê die moorde moet veroordeel word en die arrestasies moet wys dat niemand bo die reg verhewe is nie. Die liggame van Xolani Kwela (26), ŉ studente-konstabel, en Sindisiwe Ngcobo (25) is verlede week langs ŉ pad in ŉ plantasie tussen Greytown en Dundee gevind. ŉ 28-jarige polisiekonstabel en ŉ 20-jarige man is intussen in hegtenis geneem in verband met die moorde. Daar is ŉ ongelisensieerde vuurwapen en ammunisie in hul besit gevind. Mchunu sê dit is veral kommerwekkend dat een van die verdagtes ŉ polisiebeampte is. “Dit wys egter daarop dat niemand bo die reg verhewe is nie. Ons het reeds telkemale gesê dat ons die vrot aartappels binne ons eie geledere sal verwyder.”